Middelfart: "En historisk handel".

Borgmester Johannes Lundsfryd (S) har det store smil fremme tirsdag formiddag, efter politikerne i Middelfart Byråd på et lukket punkt mandag aften besluttede at købe trafikhavnen ADP for 99,9 millioner kroner.

Kommunen har siden 2002 været en del af det kommunalt ejede havneselskab ADP, som også driver havnene i Fredericia og Nyborg.

Fra 10. oktober bliver det kommunen selv, der skal stå med ansvaret for havnedriften i Middelfart, som i øjeblikket blandt andet leverer sten og grus til udvidelsen af Fynske Motorvej. Man har indgået en driftsaftale med ADP, som fortsat skal drive havnen med de omkring otte pladser, der findes i dag.

Middelfart-borgmesteren uddyber, at kommunen har fået et afslag på 10 millioner kroner, da man har konstateret forurening på den 53.000 kvadratmeter store grund.

Det er en handel, der har optaget Johannes Lundsfryd gennem det sidste halvandet år, og der ligger lejeaftaler med forskellige aktører på trafikhavnen frem til 2023.

- Det er vores ambition, at vi skal drive havnen i en årrække. Det er vigtigt for os at have ejerskab over området, fortæller Johannes Lundsfryd.